Pubblikazzjoni ta’ notifika tal-approvazzjoni ta’ emenda standard fl-Ispeċifikazzjoni tal-Prodott għal isem fis-settur tal-inbid, kif imsemmi fl-Artikolu 17(2) u (3) tar-Regolament Delegat tal-Kummissjoni (UE) 2019/33

(2019/C 304/07)

Din in-notifika hija ppubblikata skont l-Artikolu 17(5) tar-Regolament Delegat tal-Kummissjoni (UE) 2019/33 (1).

NOTIFIKA TAL-APPROVAZZJONI TA’ EMENDA STANDARD

“Bianco di Custoza”/“Custoza”

Numru ta’ referenza: PDO-IT-A0468-AM02

Data tan-notifika: l-24 ta’ Ġunju 2019

DESKRIZZJONI TAL-EMENDA APPROVATA U R-RAĠUNIJIET GĦALIHA

1. Artikolu 1 tal-Ispeċifikazzjoni tal-Prodott: isem u nbejjed

Deskrizzjoni u raġunijiet

Deskrizzjoni:

Żieda tal-kategorija riserva

Raġunijiet:

Iż-żieda ta’ kategorija riserva ta’ nbejjed “Custoza” issaħħaħ il-kwalità tal-isem, għaliex tesprimi aħjar il-karatteristiċi relatati mal-maturazzjoni li huma speċifiċi għal din il-kategorija.

Din l-emenda twassal ukoll għal bidliet fit-taqsimiet 1.4 (Id-deskrizzjoni tal-inbid/inbejjed) u 1.5. (Prassi enoloġiċi — Redditi massimi) tad-Dokument Uniku.

2. Artikolu 2 tal-Ispeċifikazzjoni tal-Prodott: Varjetajiet ta’ għeneb

Deskrizzjoni u raġunijiet

Deskrizzjoni:

Reviżjoni tal-varjetajiet ewlenin u tal-perċentwali: Il-Bianca Fernanda żdied mat-tliet varjetajiet obbligatorji eżistenti, Garanega, Trebbiano Toscano u Trebbianello (bijotip tat-Tocai Friulano), li issa jridu jagħmlu mill-anqas 70 % tal-għeneb użat, u li l-ebda wieħed minnhom ma jaqbeż il-45 % individwalment

Raġunijiet:

Sabiex tiġi riflessa l-prassi tradizzjonali fiż-żona, il-Bianca Fernanda ddaħħal bħala varjetà obbligatorja. Dawn l-erba’ varjetajiet ewlenin f’daqqa jiffurmaw minimu ta’ 70 % tal-għeneb użat u r-restrizzjoni ta’ kull varjetà individwali għal mhux aktar minn 45 % tfisser li l-ebda tip uniku ma jifforma aktar minn 31,5 %. B’riżultat ta’ dan, skont il-proposta l-ġdida, il-“Bianco di Custoza”/“Custoza” DOC irid isir bilfors b’mill-anqas tlieta mill-erba’ varjetajiet ewlenin. Filwaqt li dan diġà huwa l-każ skont l-Ispeċifikazzjoni attwali, din l-emenda tagħti l-vantaġġ li l-erba’ varjetajiet ikunu jistgħu jintużaw għal raġunijiet ta’ kwalità, meta wieħed iqis kif l-istaġun jiżvolġi, iż-żmien tal-ħsad, il-lokazzjoni tal-vinja jew aspetti tal-produzzjoni speċifiċi.

Il-Bianca Fernanda (klon lokali tal-Cortese) ikopri ‘l fuq minn 13 % taż-żona bil-vinji fiż-żona tal-produzzjoni “Custoza” u huwa lokalment rikonoxxut bħala sinonimu mal-“Custoza”. Iż-żieda tal-Bianca Fernanda bħala waħda mill-erba’ varjetajiet ta’ għeneb ewlenin tagħti lill-isem element qawwi ta’ kwalità u reputazzjoni.

Din l-emenda twassal ukoll għal bidliet fit-taqsimiet 1.4. (Id-deskrizzjoni tal-inbid/inbejjed) u 1.7. (Varjetà/Varjetajiet tal-għeneb tal-inbid ewlenin) tad-Dokument Uniku.

3. Artikolu 4 tal-Ispeċifikazzjoni tal-Prodott: Regoli dwar il-vitikultura

Deskrizzjoni u raġunijiet

Deskrizzjoni:

(a) L-użu tal-kategoriji superiore, riserva, spumante (inbid frizzanti) u passito (inbid tal-għeneb imqadded)

(b) It-tneħħija tar-referenza għall-possibbiltà tal-użu ta’ rqajja’ ta’ vinji “Custoza” għall-produzzjoni ta’ nbejjed DOC “Garda”

(c) It-tnaqqis tar-redditu għal kull ettaru għall-“Custoza” għal 13-il tunnellata

(d) Iż-żieda ta’ tabella li tispjega r-redditi massimi u l-qawwiet alkoħoliċi għall-kategoriji differenti

(e) Ir-riformulazzjoni tal-paragrafu dwar l-għażla tal-għeneb għall-inbejjed passito mingħajr bidla fl-ebda valur parametru

(f) Iż-żieda ta’ erba’ paragrafi li jsostnu li, jekk jiġu mitluba mill-assoċjazzjoni ta’ protezzjoni u wara konsultazzjoni mal-organizzazzjonijiet professjonali, l-awtoritajiet reġjonali jistgħu: jieħdu deċiżjonijiet rigward il-finijiet/l-użi differenti tal-għeneb u l-limitu massimu tal-għeneb għal kull ettaru li għandu jintuża; inaqqsu r-redditi tal-inbid u tal-għeneb awtorizzati; u jawtorizzaw il-ħażna ta’ redditu żejjed għal użu futur sa 20 % aktar mir-redditu massimu

Raġunijiet:

(a) Dan biex jirrifletti l-bidliet li saru lill-Artikolu 1.

(b) Din il-possibbiltà hija stabbilita fil-leġiżlazzjoni nazzjonali u ma hemmx bżonn aktar li tiġi inkluża fl-Ispeċifikazzjoni tal-Prodott.

(c) Ir-redditu għal kull ettaru jrid jitnaqqas biex tiżdied il-kwalità implikata bl-isem. Fi kwalunkwe każ, din il-bidla sempliċiment iġġib il-produzzjoni konformi ma’ kif il-vinji fil-fatt jitħawlu issa, bis-sistema l-antika tiġi sostitwita kompletament bit-tħawwil f’ringieli. L-analiżi turi li x-xejra fl-ammont tal-inbid ibbottiljat fl-aħħar ħames snin b’mod ġenerali kienet stabbli, u li s-suq kapaċi jassorbi biss parti mill-inbid prodott, b’perċentwal żgħir biss ta’ prezzijiet li aktarx irendu profitt lill-produtturi tal-inbid u jikkontribwixxu biex isawru reputazzjoni ta’ kwalità għal dawk l-inbejjed fis-swieq nazzjonali u internazzjonali. Il-produtturi tal-inbid għalhekk iddeċidew li jnaqqsu l-ammont ta’ produzzjoni li għandha tiġi kkummerċjalizzata bħala “Custoza” DOC u jużaw il-bqija għal inbejjed oħra.

(d) Hemm bżonn ta’ tabella ta’ figuri biex ikun aktar faċli li wieħed jinterpreta l-Ispeċifikazzjoni.

(e) Dan it-test irid jinkiteb mill-ġdid biex ikun aktar faċli li wieħed jinterpreta l-Ispeċifikazzjoni.

(f) It-test issa jinkludi numru ta’ regoli dwar il-vitikultura li għandhom jiġu applikati f’ċerti kundizzjonijiet speċifiċi.

Din l-emenda twassal ukoll għal bidliet fit-Taqsima 1.5 (Prassi enoloġiċi — Redditi massimi) tad-Dokument Uniku.

4. Artikolu 5 tal-Ispeċifikazzjoni tal-Prodott: Regoli dwar il-vitikultura

Deskrizzjoni u raġunijiet

Deskrizzjoni:

L-inklużjoni tal-possibbiltà li l-varjetajiet differenti jinbidlu f’inbid b’mod separat jew kollha flimkien, filwaqt li jiġi speċifikat li meta l-għeneb jinbidel f’inbejjed separati, dan jeħtieġlu jiġi mħallat fil-post tal-produttur tal-inbid u dejjem qabel issir applikazzjoni biex l-inbid jiġi ċċertifikat għall-ħruġ fis-suq

Ir-rendiment mit-tqaddid tal-inbid għall-inbid minn 65 % għal 70 % għall-“Custoza”, il-“Custoza”spumante, il-“Custoza”superiore u l-“Custoza”riserva, u l-preżentazzjoni tar-redditi f’tabella

Il-limitu ta’ 15 % impost fuq it-taħlit ta’ nbejjed minn vendemmja differenti, bir-restrizzjoni ta’ din il-prassi għall-inbid tas-sena preċedenti u r-rekwiżit li t-taħlit iseħħ mhux wara l-31 ta’ Diċembru tas-sena li fiha jitkabbar l-għeneb

Iż-żieda ta’ data għall-ħruġ tal-“Custoza” għall-konsum: l-1 ta’ Diċembru tas-sena li fiha jitkabbar l-għeneb

Iż-żieda tal-kategorija riserva, b’maturità ta’ mill-anqas 12-il xahar mill-1 ta’ Novembru tas-sena ta’ produzzjoni

L-inseriment ta’ tliet paragrafi li jsostnu li, jekk jiġu mitluba mill-assoċjazzjoni ta’ protezzjoni u wara konsultazzjoni tal-organizzazzjonijiet professjonali, l-awtoritajiet reġjonali jistgħu jistabbilixxu livell limitu għall-ammont ta’ nbid li jista’ jiġi ċċertifikat li jkun aktar baxx minn dak stabbilit fl-Ispeċifikazzjoni, u b’hekk kwalunkwe most u nbid miksub minn għeneb żejjed jinżamm f’ingrossa, u li fuq talba tal-assoċjazzjoni ta’ protezzjoni jista’ jiġi ċċertifikat.

Raġunijiet:

Ir-rendiment mill-għeneb għall-inbid żdied b’70 % biex b’hekk ir-regoli fil-fatt jirriflettu r-rendimenti li qegħdin jiksbu l-produtturi tal-inbid bħala riżultat tal-avvanzi fit-teknoloġiji fil-qasam tal-produzzjoni matul dawn l-aħħar 15-il sena.

Il-limitu fuq l-ammont ta’ inbid aktar antik li jista’ jitħallat u r-restrizzjoni ta’ dan mal-inbid tas-sena preċedenti ġew introdotti biss fl-interessi tal-kwalità.

Ġiet introdotta data għall-ħruġ ta’ nbejjed għall-konsum bil-għan li tittejjeb il-kwalità.

Iż-żieda tal-kategorija riserva għall-inbejjed “Custoza” hija element li jsaħħaħ il-kwalità implikata mill-isem. L-inbejjed “Custoza” ta’ kwalità rikonoxxuta b’maturità ta’ mill-anqas 12-il xahar ilhom preżenti fis-suq għal ħafna snin. Dawn huma essenzjalment inbejjed b’perjodu ta’ maturazzjoni twil, intiżi għal swieq internazzjonali u Taljani aktar maturi.

Dawn l-aħħar tliet paragrafi żdiedu biex it-test jinġieb konformi mal-leġiżlazzjoni.

Din l-emenda twassal ukoll għal bidliet fit-Taqsima 1.5. (Prassi enoloġiċi — Redditi massimi) tad-Dokument Uniku.

5. Artikolu 6 tal-Ispeċifikazzjoni tal-Prodott: Karatteristiċi dwar il-konsum

Deskrizzjoni u raġunijiet

Deskrizzjoni:

(a) Iż-żieda tad-deskrittur tal-kulur għall-“Custoza”

(b) Żieda fl-estratt minimu mingħajr zokkor għal 17 g kull litru

(c) Iż-żieda ta’ karatteristiċi kimiċi, fiżiċi u organolettiċi għall-kategorija l-ġdida riserva

(d) Deskrizzjoni ġdida tat-togħma ta’ nbejjed spumante (frizzanti) bħala “doża żero għal inbid semixott”

(e) L-inseriment ta’ paragrafu finali li jsostni li l-inbejjed minn kwalunkwe waħda mill-kategoriji jista’ wkoll ikollu ħjiel ta’ togħma ta’ njam jekk dawn ikunu mmaturaw fl-injam

Raġunijiet:

(a) Din iż-żieda tiżgura li l-kulur ta’ dan l-inbid ikun iddettaljat b’mod korrett.

(b) L-intenzjoni wara din il-bidla hija li l-Ispeċifikazzjoni tal-Prodott tiġi adattata għall-fatt li l-inbejjed “Custoza” fis-suq diġà għandhom valuri għoljin għal dan il-parametru.

(c) Din hija ż-żieda tal-karatteristiċi tal-kategorija l-ġdida riserva, li ma kinitx fl-Ispeċifikazzjoni tal-Prodott preċedenti.

(d) Din il-bidla saret b’rispons għar-rekwiżiti ta’ kummerċjalizzazzjoni.

(e) Din ir-riformulazzjoni hija aktar ċara mill-verżjoni preċedenti, u b’hekk tiżgura deskrizzjoni aktar preċiża.

Din l-emenda twassal ukoll għal bidliet fit-Taqsima 1.4. (Deskrizzjoni tal-inbid/inbejjed) tad-Dokument Uniku.

6. Artikolu 8 tal-Ispeċifikazzjoni tal-Prodott: L-Imballaġġ

Deskrizzjoni u raġunijiet

Deskrizzjoni:

(a) Iż-żieda ta’ regoli li l-“Custoza”, il-“Custoza”superiore, il-“Custoza”riserva u l-“Custoza”passito jistgħu jitqiegħdu fis-suq biss fi fliexken tal-ħġieġ ta’ mhux aktar minn 9 litri, u ma jistgħux jiġu kkummerċjalizzati fir-reċipjenti magħrufa bħala dama u fiasco

(b) Permess għall-użu ta’ kontenituri tal-ħġieġ ta’ mhux aktar minn 18-il litru għall-kategorija spumante (frizzanti)

(c) Iż-żieda ta’ regola li tgħid li l-produtturi tal-inbid fiż-żona ta’ produzzjoni deskritta fl-Artikolu 3, u l-ebda parti oħra, jistgħu jbigħu l-“Custoza” (iżda mhux xi waħda mill-kategoriji addizzjonali) direttament lill-konsumaturi finali f’reċipjenti ta’ mhux aktar minn 60 litru, billi jsegwu prassi tradizzjonali

(d) Spjega li l-użu permess ta’ reċipjenti mhux tal-ħġieġ (borża f’kaxxa) ma japplikax għall-kategoriji superiore u riserva

(e) Permess għall-użu ta’ kwalunkwe tip ta’ għeluq permess mil-liġi

Raġunijiet:

(a) L-Ispeċifikazzjoni tal-Prodott bħalissa tgħid biss li s-superiore, il-passito (inbid tal-għeneb imqadded) u l-ispumante (inbid frizzanti) jridu jiġu ppakkjati fi fliexken tal-ħġieġ. L-emenda proposta testendi dan l-obbligu biex ikopri l-inbejjed “Custoza” kollha. Dan huwa stadju importanti ħafna fit-tisħiħ tar-reputazzjoni ta’ dan l-isem storiku, anke bil-għan li l-inbejjed jitqiegħdu mill-ġdid fis-suq u tinbena r-reputazzjoni tagħhom.

(b) Dan jippermetti l-użu tal-formati l-aktar mitluba ta’ spiss fis-suq.

(c) Dan huwa permess minħabba li hemm tradizzjoni lokali ta’ konsumaturi finali li jixtru l-“Custoza” bl-ingrossa.

(d) Dan jagħti ċarezza akbar.

(e) Din il-bidla ġġib it-test konformi mal-leġiżlazzjoni.

DOKUMENT UNIKU

1. L-isem tal-prodott

“Bianco di Custoza”

“Custoza”

2. Tip ta’ indikazzjoni ġeografika

DOP — Denominazzjoni ta’ Oriġini Protetta

3. Kategoriji tal-prodotti tad-dwieli

1. Inbid

5. Inbid frizzanti ta’ kwalità

4. Deskrizzjoni tal-inbid/inbejjed

Il-kategoriji “Bianco di Custoza”/“Custoza” inklużi riserva, superiore, spumante (inbid frizzanti) u passito (inbid taż-żbib)

Il-kulur karatteristiku tal-inbejjed huwa isfar lewn it-tiben ta’ intensità li tvarja, xi drabi bi ħjiel ħadrani f’inbejjed anqas maturi jew lewn id-deheb f’ċerti nbejjed magħżula. Fwieħet l-inbid hija tal-frott u hija kemxejn aromatika, bi ħjiel ta’ fjuri u spiss anke ħxejjex aromatiċi u ħwawar. L-inbejjed għandhom togħma friska, ratba u delikata.

Huma nbejjed potabbli ħafna u li faċli jiġu kkombinati ma’ ikel. Dawn l-inbejjed ġeneralment jinxtorbu ta’ età żgħira, għalkemm xi għażliet li jsiru fil-vinji kapaċi jżommu l-karatteristiċi tagħhom maż-żmien.

Il-qawwa alkoħolika totali minima hija 11,0 % ABV u l-estratt minimu mingħajr zokkor huwa 16,5 g kull litru.

Karatteristiċi analitiċi ġenerali Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) Aċidità totali minima 4,5 espressi bħala grammi ta’ aċidu tartariku għal kull litru Aċidità volatili massima (f’milliekwivalenti għal kull litru) Total massimu ta’ diossidu tal-kubrit (f’milligrammi għal kull litru)

“Bianco di Custoza”/“Custoza”

Kulur: isfar lewn it-tiben, xi drabi bi ħjiel ta’ aħdar ċar;

Fwieħet l-inbid: tal-frott, distinta u kemxejn aromatika

Togħma: togħma tajba, delikata, u b’ammont preċiż ta’ korporatura

Qawwa alkoħolika totali minima: 11 % ta’ ABV

Estratt minimu mingħajr zokkor: 17 g għal kull litru

Zokkrijiet li jnaqqsu r-residwi: massimu ta’ 7 g għal kull litru

Kull meta, fit-tabella ta’ hawn taħt, il-valur jitħalla vojt, l-inbejjed jikkonformaw mal-limiti stipulati fil-leġiżlazzjoni nazzjonali u tal-UE.

Karatteristiċi analitiċi ġenerali Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) Aċidità totali minima 4,5 espressi bħala grammi ta’ aċidu tartariku għal kull litru Aċidità volatili massima (f’milliekwivalenti għal kull litru) Total massimu ta’ diossidu tal-kubrit (f’milligrammi għal kull litru)

“Bianco di Custoza”riserva/“Custoza”riserva

Kulur: minn isfar lewn it-tiben għal lewn id-deheb ta’ intensità li tvarja

Fwieħet l-inbid: intensa, distinta u kemxejn aromatika

Togħma: ibbilanċjata, togħma tajba, bl-ammont preċiż ta’ korporatura

Qawwa alkoħolika totali minima: 12,5 % ta’ ABV

Estratt minimu mingħajr zokkor: 20 g/l

Zokkrijiet li jnaqqsu r-residwi: massimu ta’ 7 g għal kull litru

Kull meta, fit-tabella ta’ hawn taħt, il-valur jitħalla vojt, l-inbejjed jikkonformaw mal-limiti stipulati fil-leġiżlazzjoni nazzjonali u tal-UE.

Karatteristiċi analitiċi ġenerali Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) Aċidità totali minima 4,5 espressi bħala grammi ta’ aċidu tartariku għal kull litru Aċidità volatili massima (f’milliekwivalenti għal kull litru) Total massimu ta’ diossidu tal-kubrit (f’milligrammi għal kull litru)

“Bianco di Custoza”superiore/“Custoza”superiore

Kulur: minn isfar lewn it-tiben għal lewn id-deheb bil-maturazzjoni

Fwieħet l-inbid: pjaċevoli, distinta u kemxejn aromatika

Togħma: ibbilanċjata, b’korpuratura sħiħa

Qawwa alkoħolika totali minima: 12,5 % ta’ ABV

Estratt minimu mingħajr zokkor: 20 g/l

Zokkrijiet li jnaqqsu r-residwi: 7 g għal kull litru

Kull meta, fit-tabella ta’ hawn taħt, il-valur jitħalla vojt, l-inbejjed jikkonformaw mal-limiti stipulati fil-leġiżlazzjoni nazzjonali u tal-UE.

Karatteristiċi analitiċi ġenerali Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) Aċidità totali minima 4,5 espressi bħala grammi ta’ aċidu tartariku għal kull litru Aċidità volatili massima (f’milliekwivalenti għal kull litru) Total massimu ta’ diossidu tal-kubrit (f’milligrammi għal kull litru)

“Bianco di Custoza”spumante/“Custoza”spumante

Ragħwa: fina, iddum

Kulur: minn isfar lewn it-tiben ta’ intensità li tvarja, possibbilment bi sfumaturi dehbiena

Fwieħet l-inbid: fragranti, tal-frott u kemxejn aromatika meta jintuża l-metodu Charmat; fina, eleganti u distinta jekk issir fermentazzjoni fil-flixkun;

Togħma: friska, tajba, fina u bbilanċjata; dożaġġ żero sa semixott

Qawwa alkoħolika totali minima: 11,5 % ta’ ABV

Estratt minimu mingħajr zokkor: 15 g/l

Kull meta, fit-tabella ta’ hawn taħt, il-valur jitħalla vojt, l-inbejjed jikkonformaw mal-limiti stipulati fil-leġiżlazzjoni nazzjonali u tal-UE.

Karatteristiċi analitiċi ġenerali Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) Aċidità totali minima 5,0 espressi bħala grammi ta’ aċidu tartariku għal kull litru Aċidità volatili massima (f’milliekwivalenti għal kull litru) Total massimu ta’ diossidu tal-kubrit (f’milligrammi għal kull litru)

“Bianco di Custoza”passito/“Custoza”passito

Kulur: isfar lewn id-deheb

Fwieħet l-inbid: intensa u tal-frott

Togħma: minn pjaċevoli għal ħelwa, ibbilanċjata, b’korpuratura kemxejn aromatika

Qawwa alkoħolika totali minima: 15 % ta’ ABV

Estratt minimu mingħajr zokkor: 22 g/l

Kull meta, fit-tabella ta’ hawn taħt, il-valur jitħalla vojt, l-inbejjed jikkonformaw mal-limiti stipulati fil-leġiżlazzjoni nazzjonali u tal-UE.

Karatteristiċi analitiċi ġenerali Qawwa alkoħolika totali massima (f’% tal-volum) Qawwa alkoħolika proprja minima (f’% tal-volum) 12,00 Aċidità totali minima 4,5 espressi bħala grammi ta’ aċidu tartariku għal kull litru Aċidità volatili massima (f’milliekwivalenti għal kull litru) Total massimu ta’ diossidu tal-kubrit (f’milligrammi għal kull litru)

5. Prassi tal-produzzjoni tal-inbid

a. Prassi enoloġiċi essenzjali

XEJN

b. Rendimenti massimi

“Bianco di Custoza”/“Custoza”

13 000 kg ta’ għeneb għal kull ettaru

“Bianco di Custoza”superiore/“Custoza”superiore

12 000 kg ta’ għeneb għal kull ettaru

“Bianco di Custoza”riserva/“Custoza”riserva

13 000 kg ta’ għeneb għal kull ettaru

“Bianco di Custoza”spumante/“Custoza”spumante

13 000 kg ta’ għeneb għal kull ettaru

“Bianco di Custoza”passito/“Custoza”passito

5 000 kg ta’ għeneb għal kull ettaru

6. Żona ġeografika demarkata

L-inbejjed “Bianco di Custoza”/“Custoza” DOK jiġu prodotti f’żona li tinkorpora l-muniċipalitajiet kollha li ġejjin jew parti minnhom; Sommacampagna, Villafranca di Verona, Valeggio sul Mincio, Peschiera del Garda, Lazise, Castelnuovo del Garda, Pastrengo, Bussolengo u Sona. Iż-żona hija demarkata kif ġej: tibda ‘l isfel minn Sommacampagna, mid-distrett ta’ Cesure (altitudni ta’ 89 m), il-fruntiera tgħaddi mil-Lbiċ tul il-kanal tal-qatra tal-bord tat-titjib tal-art u tal-iskular Alto Agro Veronese sa Boscone, u tiltaqa’ mat-triq għal Villafranca għal medda qasira qabel ma tingħaqad mat-triq muniċipali li tgħaddi minn Pozzomoretto u Colombara. Imbagħad, il-fruntiera tingħaqad mat-triq muniċipali li jmiss qrib Cà Delia, tkompli ma’ din it-triq wara C. Nuova Pigno u Le Grattarole sal-ġunzjoni mat-triq provinċjali ta’ Villafranca-Valeggio, li tingħaqad magħha sal-villaġġ ta’ Valeggio sul Mincio. Hija mbagħad tkompli lejn in-Nofsinhar tul it-triq muniċipali lejn Pozzolo sa C. Buse fejn tingħaqad mat-triq li tgħaddi mill-kanal tal-qatra ta’ Seriola Prevaldesca, li ssegwi lejn it-Tramuntana sal-pont magħruf bħala l-Ponte Lungo. Wara li taqsam dan il-pont, il-fruntiera ssegwi l-kanal tal-qatra ta’ Seriosa Serenelli lejn in-nofsinhar sal-fruntiera mal-Provinċja ta’ Mantua u r-Reġjun tal-Lombardija (altitudni ta’ 63 m). Il-linja tal-fruntiera u mbagħad tirritorna lejn it-Tramuntana tul il-fruntiera reġjonali, tgħaddi minn Pignolada, Staffalonero, Prandina, Stazione di Salionze, Villa, Dolci u Pontata, u mbagħad titbiegħed mill-fruntiera biex issegwi t-triq ta’ Broglie-Madonna del Frassino għal medda qasira ħafna lejn il-Grigal sal-punt qrib Pignolini fejn taqsam l-awtostrada ta’ Serenissima. Hija mbagħad issegwi t-trekk li tgħaddi lejn il-Lvant ta’ Cà Gozzetto, tgħaddi minn Cà Serraglio, tgħaddi lejn il-Punent tal-punt ta’ altitudni ta’ 101 m, u tintemm f’Cà Berra Nuova (altitudni ta’ 91 m) fuq ix-xtajtiet tal-Lag Frassino. Il-fruntiera u mbagħad tgħaddi tul ix-xatt tal-lag għal medda qasira, biex tingħaqad mat-trekk li tgħaddi minn Bertoletta, u tasal fil-kamra tal-binarju tal-ferrovija f’altitudni ta’ 84 m. Hija mbagħad issegwi l-binarju lejn il-Lvant sal-kamra li jmiss f’altitudni ta’ 84 m qabel ma ddur fit-triq li tgħaddi minn Villa Montresor u tkompli sa Cappuccini fuq ix-xatt tal-Lag ta’ Garda. Minn Cappuccini, il-linja tal-fruntiera s-segwi x-xatt tal-Lvant tal-Lag ta’ Garda qabel ma mbagħad iddur ’il ġewwa qrib il-port ta’ Pacengo, issegwi t-trekk li tgħaddi mal-punti ta’ altitudni ta’ 93 m u ta’ 107 m u taħt Pacengo sa Cà Allegri. Hija mbagħad issegwi t-triq muniċipali ta’ Pacengo sa C. Fontana Fredda, qabel ma titla’ trekk oħra, tgħaddi altitudni ta’ 122 m, sa Le Tende. Minn hemm taqbad it-triq ta’ Pacengo-Colà sa C. alle Croci qabel ma tinżel lejn ix-Xlokk u ssegwi t-trekk lil hinn mill-punti ta’ altitudni ta’ 118 m u ta’ 113 m u tul Sarnighe, tiltaqa’ mal-fruntiera bejn il-muniċipalitajiet ta’ Lazise u Castelnuovo f’altitudni ta’ 112 m. Imbagħad il-linja terġa’ titla’, tkompli lejn it-Tramuntana tul il-fruntiera muniċipali qabel ma tingħaqad fil-fruntiera bejn il-muniċipalitajiet ta’ Lazise u Pastrengo qrib Mirandola. Hija ssegwi l-fruntiera sakemm taqsam it-triq provinċjali ta’ Verona-Lago lejn il-Punent ta’ Osteria Vecchia, tingħaqad mat-triq lejn Verona (il-Lvant) sakemm ma tilħaq il-punt qrib Bussolengo fejn tingħaqad mat-triq muniċipali ta’ Cristo qrib altitudni ta’ 130 m. Hija mbagħad tkompli tul it-triq muniċipali ta’ Palazzolo sal-punt fejn l-awtostrada ta’ Brenner taqsam il-fruntiera muniċipali ta’ Bussolengo-Sona. Imbagħad, il-linja ssegwi l-fruntiera muniċipali lejn in-nofsinhar sa Civel, fejn tingħaqad mat-triq provinċjali ta’ Bussolengo-Sommacampagna, li ssegwi sakemm taqsam Sommacampagna u tiltaqa’ mat-triq lejn Custoza, li ssegwi sal-punt ta’ tluq f’Cesure. Lejn in-naħa tal-Punent ta’ Broglie, iż-żona tinkludi wkoll territorju żgħir fil-muniċipalità ta’ Peschiera del Garda, inkluż iż-żona ta’ Monte Zecchino, u delimitata kif ġej: mit-trekk lejn in-nofsinhar ta’ Broglie (maġenb l-iskola primarja l-antika), il-linja tal-fruntiera tkompli lejn il-Punent lejn Cà Boschetti u Cà Rondinelli u mbagħad issegwi l-fruntiera provinċjali u reġjonali lil hinn minn Cà Boffei, Soregone, Cà Nuova Bazzoli. Hija mbagħad issegwi t-triq lejn Broglie sakemm taqsam it-trekk minn fejn bdiet il-linja.

7. Varjetà (varjetajiet) tad-dwieli ewlenin tal-inbid

Pinot bianco (W) [Pinot blanc]

Trebbiano toscano (W) — Trebbiano

Trebbiano toscano (W) — Biancame (W)

Trebbiano toscano (W) — Ugni blanc

Trebbiano toscano (W) — Procanico

Riesling italico (W) — Riesling [Italian Riesling]

Riesling renano (W) — Riesling [Weisser Riesling]

Tocai friulano (W)

Tocai friulano (W) — Tuchì

Garganega (W) — Grecanico dorato (W)

Pinot bianco (W) — Pinot blanc

Malvasia bianca (W) — Malvasia

Malvasia bianca (W) — Verdina

Malvasia bianca (W) — Iuvarella

Manzoni bianco (W) — Incrocio Manzoni 6.0.13 W [ibridu tal-Manzoni]

Garganega (W) — Garganego

Chardonnay (W)

Cortese (W) — Bianca Fernanda

Pinot bianco (W) — Pinot

8. Deskrizzjoni tar-rabta/rabtiet

“Bianco di Custoza”/“Custoza”

In-natura speċifika u ż-żona ġeografika

Fatturi naturali

L-inbejjed “Custoza” jiġu prodotti f’żona relattivament żgħira li tokkupa l-biċċa l-kbira tal-parti tan-Nofsinhar tal-għoljiet moraini li jinsabu bejn il-parti ta’ barra ta’ Verona u l-Lag ta’ Garda.

Iż-żona tal-produzzjoni għandha n-naħa tal-Lbiċ tagħha mdawra bix-xmara Mincio.

Iż-żona tinkorpora ż-żewġ partijiet tal-amfiteatru morain tal-Lvant ’il ġewwa mil-Lag ta’ Garda u l-pjanuri fluvjoglaċjali relatati mill-qrib, li huma komposti minn materjali simili għalkemm hux preċiżament mill-istess oriġini.

F’aktar dettall, ix-xenarju morain li jikkaratterizza ż-żona ta’ produzzjoni “Custoza” DOC huwa ffurmat minn grupp dens ta’ għoljiet imtawla f’formazzjoni konċentrika. Dawn hemm tendenza li ma jkunux wieqfa, b’telgħat u nżul ta’ bejn il-50 u l-100 metru. Minħabba li dawn l-għoljiet huma ffurmati mid-depożiti li ħallew warajhom l-istess glaċieri li ffurmaw il-Lag ta’ Garda fil-qrib, fihom struttura tal-ħamrija varjata ħafna, bi pjanuri mifruxin ’l hawn u ’l hinn mimlija biż-żrar.

Id-daqs żgħir u l-uniformità konsiderevoli taż-żona tal-produzzjoni “Custoza” DOC ifisser li l-kundizzjonijiet klimatiċi huma essenzjalment l-istess kullimkien. Iż-żona tesperjenza sjuf sħan, iżda mhux soffokanti u xtiewi relattivament kesħin imtaffija bil-qrubija tagħha lejn il-Lag ta’ Garda, li toħloq mikroklima li mhix favorevoli biss lejn il-vinji iżda anke lejn is-siġar taż-żebbuġ u ċ-ċipressi li huma karatteristika distintiva tal-inħawi lokali.

Il-preċipitazzjoni hija mifruxa pjuttost b’mod ugwali matul is-sena.

Il-mod ta’ kif jinsabu l-għoljiet ifisser li t-telgħat jisħnu matul il-jum u bil-lejl tista’ takkumula arja kiesħa, biex b’hekk jinħolqu l-aħjar kundizzjonijiet għall-iżvilupp tal-karatteristiċi aromatiċi tal-għeneb abjad.

Għalhekk hemm varjazzjoni relattivament żgħira f’termini tal-inħawi u l-klima fiż-żona ta’ produzzjoni tal-inbejjed bojod “Custoza” DOC.

Fatturi naturali u umani

L-ewwel dokumentazzjoni ta’ vinji domestikati f’dik li llum hija ż-żona tal-produzzjoni tal-“Custoza” DOC hija l-iskoperta ta’ żrieragħ tal-għeneb (Vitis sylvestris) mill-era tal-villaġġi tad-djar bl-istrippi tal-injam fiż-żona ta’ Pacengo u Peschiera. Hemm evidenza ta’ kultivazzjoni tal-vinji li teħodna lura sal-era Rumana (fost is-sejbiet arkeoloġiċi fiż-żona hemm oġġetti li jindikaw li l-inbid kien jintuża f’riti reliġjużi u oġġetti użati għall-preservazzjoni u t-trasport tal-inbid), u hekk dokumentazzjoni abbundanti dwar il-kultivazzjoni ta’ vinji fiż-żona — b’mod partikolari bejn Pastrengo u Sommacampagna — mis-seklu 9 ’l quddiem u matul il-Medjuevu.

Sat-tieni nofs tas-seklu 19, l-inbid lokali beda jsir magħruf bl-isem ta’ “Custoza”, l-isem ta’ villaġġ fil-muniċipalità ta’ Sommacampagna magħruf għal żewġ battalji li ġew miġġielda matul il-gwerer Taljani tal-unifikazzjoni. Iż-żona Sona-Custoza kienet ukoll elenkata bħala waħda mill-aqwa żoni għall-vitikultura tal-parti tal-Punent tal-provinċja ta’ Verona fi studju mwettaq miċ-Ċentru tal-Vitikultura u tal-Esperimentazzjoni bl-Inbid ta’ Conegliano fl-1939.

Il-“Bianco di Custoza” DOK inħoloq uffiċjalment minn Digriet Presidenzjali fit-8 ta’ Frar 1971, u kien fost l-ewwel inbejjed bojod li kisbu rikonoxximent bħala deżinjazzjoni ta’ oriġini fl-Italja. L-isem imqassar “Custoza” ġie approvat fl-2005. L-Azzoċjazzjoni tal-Protezzjoni tal-“Custoza” ġiet stabbilita fl-1972.

Fatturi umani

Is-sistema ta’ kultivazzjoni tal-vinji l-aktar użata fiż-żona ta’ produzzjoni tal-“Custoza” DOK, u li damet tintuża għal żmien twil tul l-istorja tiegħu, kienet is-sistema trellis. Fl-antik, l-għeneb ma kienx jitkabbar f’vinji ddedikati iżda biswit għelejjel oħra, li barra minn hekk kienu limitati mit-terren tal-għoljiet.

Fit-tmeninijiet, bdew iseħħu bidliet radikali fiż-żona ta’ produzzjoni tal-“Custoza”, li affettwaw kemm il-metodu tat-tkabbir tal-vinji kif ukoll lill-prassi tal-agronomija, u b’hekk ippermettew lill-produtturi tal-inbid jisfruttaw bl-aħjar mod il-karatteristiċi speċifiċi ta’ varjetajiet ta’ vinji nattivi, il-Garganega, it-Trebbianello (bijotip lokali ta’ Tocai friulano) u l-Bianca Fernanda (klon lokali tal-Cortese). Grazzi għat-titjib progressiv fit-teknoloġija u l-esperjenza miksuba matul iż-żmien, il-produtturi tal-inbid issa jistgħu jidentifikaw u japplikaw l-aktar proċessi xierqa għat-tkabbir ta’ għeneb ta’ kwalità għolja u jidentifikaw il-mument ideali għall-ħsad tiegħu, biex b’hekk joħorġu l-kwalitajiet speċifiċi li huwa mogħni bihom dan l-għeneb permezz tal-interazzjoni bejn il-varjetà, il-ħamrija tal-għoljiet u l-mikroklima.

Madankollu, huwa meta l-għeneb jinbidel f’inbid li l-għarfien tal-produtturi lokali jaqdi r-rwol tiegħu. Permezz ta’ dan, it-taħlita ta’ għeneb “Custoza” toħroġ il-fwieħa delikata, florali u tal-frott tal-Garganega, il-kulur karatteristiku tat-Trebbianello u l-ħjiel kemxejn aromatiku tal-Bianca Fernanda, kif ukoll il-karatteristiċi distinti ta’ għeneb abjad ieħor imkabbar fiż-żona. Dawn il-fatturi kollha flimkien ifissru li l-“Custoza” huwa kkaratterizzat mill-konnotazzjonijiet lokali qawwija tiegħu u li jiġi rikonoxxut faċilment permezz tal-freskezza u l-potabbiltà tiegħu.

“Bianco di Custoza”/“Custoza”

Il-karatteristiċi speċifiċi tal-prodott

Il-karatteristiċi essenzjali tal-inbejjed “Custoza” huma — u dejjem kienu — l-freskezza u n-natura kemxejn aromatika tagħhom, u l-fatt li huma nbejjed potabbli li faċli jitqabblu. Madankollu, meta fil-vinji jsiru għażliet speċifiċi partikolari, dawn l-inbejjed huma ideali ferm għall-maturazzjoni.

Flimkien mal-Garganega, mat-Trebbianello u mal-Bianca Fernanda, l-inbejjed “Custoza” isiru b’varjetajiet oħra mkabbra fiż-żona, u dan jagħtihom il-kumplessità distintiva u aromatika ħafna li taqtagħhom mill-bqija tal-inbejjed li jsiru mill-varjetajiet individwali weħidhom. Il-profil sensorju li jirriżulta jinkludi kwalitajiet ta’ frott u florali, xi drabi akkumpanjati minn ħjiel ta’ ħxejjex aromatiċi u ħwawar. Fil-qosor, it-taħlit tal-varjetajiet bażiċi jagħti lill-“Custoza” l-identità tiegħu, filwaqt li l-użu ta’ varjetajiet addizzjonali jarrikkixxi dan bi fwejjaħ distintivi.

Prodott rari ħafna iżda tradizzjonali huwa l-“Custoza”passito (inbid tal-għeneb imqadded), ta’ lewn id-deheb u b’togħma pjaċevoli jew ħelwa, ispirat mill-inbejjed li tradizzjonalment kienu jiġu servuti wara ikliet festivi.

(c) Rabta kawżali bejn l-ambjent u l-prodott

Il-fatt li hemm varjazzjoni żgħira ħafna fil-kundizzjonijiet klimatiċi fiż-żona tal-produzzjoni tal-“Custoza” DOK (li ovvjament mhix partikolarment kbira) jfisser li t-tipi differenti ta’ għeneb imkabbra f’din iż-żona jimmaturaw b’mod ugwali. Dan il-fattur jikkontribwixxi b’mod sinifikanti għat-tiswir tal-identità ta’ dawn l-inbejjed bojod.

Tal-istess importanza huwa l-effett tal-livell għoli ta’ diversità tal-ħamrija, ir-riżultat ta’ depożiti irregolari mħollija fiż-żona minn proċessi ta’ glaċjazjoni varji. Dan l-aspett jimmaterjalizza ruħu fin-natura friska, żagħżugħa, spirituża tal-“Custoza”.

Minħabba l-kompożizzjoni tagħhom, b’mod partikolari, il-ħamrija moraina tgħin biex tiżgura l-ġerminazzjoni regolari tal-vinji kollha. L-interazzjoni bejn il-ħamrija u l-klima taż-żona tgħin lill-għeneb u lir-rimjiet jiżviluppaw u jimmaturaw kif xieraq.

Is-sjuf sħan iżda mhux soffokanti jwasslu għal konċentrazzjoni ta’ zokkrijiet, filwaqt li l-varjazzjonijiet tajba bejn it-temperaturi tal-jum u tal-lejl jgħinu fl-iżvilupp tas-sustanzi aromatiċi florali u tal-frott li jinsabu fl-inbejjed “Custoza” DOK.

9. Rekwiżiti oħra applikabbli (tal-ippakkjar, tat-tikkettar, rekwiżiti addizzjonali)

XEJN

Link għall-ispeċifikazzjoni tal-prodott

https://www.politicheagricole.it/flex/cm/pages/ServeBLOB.php/L/IT/IDPagina/14117

(1) ĠU L 9, 11.1.2019, p. 2.